Lars Barfoed (KF), 2009-12-10:
Enhedslisten har jo fremsat det her forslag, som indeholder en opfordring til regeringen om at foretage nogle trafikinvesteringer i Frederikssundsfingeren som et alternativ til den motorvej, som vi har planlagt mellem Motorring 4 og Frederikssund.
Som man vil vide, er der fremsat et forslag til lov om en sådan motorvej til Frederikssund, som der er opbakning til, tror jeg rolig jeg kan regne med, fra alle partier undtagen Enhedslisten.
Alligevel har man altså valgt at fremsætte det her, vil jeg sige, meget omhyggeligt udformede forslag, hvor man altså forestiller sig en række ombygninger af krydsene på Frederikssundsvej og foreslår en udbygning af den kollektive trafik.
Forholdet er jo imidlertid det, at vi har gennemgået og gennemført meget grundige analyser af de aspekter, som er omtalt i beslutningsforslaget.
Man undersøgte effekterne af at udbygge den kollektive trafik ved etablering af et pendlerbusnet, der kører i myldretiderne, og en styrkelse af S-togene med en forøgelse af frekvensen fra 10- til 5-minutters-drift.
Det vil jo altså sige, at de fleste af de forslag, som Enhedslisten nu har fremlagt i det her beslutningsforslag, har vi været rundt om og fået analyseret.
Konklusionen var, at de trafikale udfordringer, der er i Frederikssundsfingeren, ikke i tilstrækkelig robust grad løses med forslaget om trafikale forbedringer på selve Frederikssundsvej.
Det er jo også derfor, at der er et så bredt flertal af partier, som tilfældet er, nemlig alle partier undtagen Enhedslisten, som har indgået en aftale om en grøn transportpolitik i januar 2009 og i den forbindelse besluttede sig for den såkaldte åbent land-løsning, som der nu er fremsat lovforslag om.
Valget af en motorvej i åbent land, som vi har truffet, er jo et resultat af en samlet afvejning af konsekvenserne ved de mange forskellige forslag, som har været i spil.
I alt det indgår trafikberegninger, tidsgevinster, trafiksikkerhed, hensynet til naturen og ikke mindst naturligvis hensynet til de mennesker, som et så stort infrastrukturanlæg berører.
Men løsningen er også valgt ud fra visheden om, at der gøres rigtig meget for at indpasse vejen i det omgivende miljø på en både æstetisk og miljømæssigt set afbalanceret måde.
Beslutningsforslaget indeholder som sagt også forslag til forbedring af den kollektive trafik i Frederikssundsfingeren, derunder forslag til en forbedring af S-togs-driften på Frederikssundsbanen.
Nu er det altså bare sådan, at hovedparten af de forslag vil blive håndteret som et led i de allerede planlagte strategiske undersøgelser af udbygningsmulighederne i hovedstadsområdet, som også fremgår af aftalen om grøn transportpolitik fra januar.
I den sammenhæng skal der nemlig gennemføres en analyse af fuldautomatisk drift af S-banen med henblik på at udvide kapaciteten og forbedre trafikken på den bestående baneinfrastruktur på S-togs-nettet.
Der skal gennemføres en analyse af samspillet mellem byudvikling og mulige nye stationer i hovedstadsområdet.
Desuden er der med transportaftalen fra januar besluttet at iværksætte en VVM-undersøgelse af bedre og hurtigere S-togs-betjening i Hillerødfingeren gennem etablering af overhalingsspor og bedst mulig udnyttelse af merkapaciteten.
Så med andre ord er grundlaget for et stykke godt og nødvendigt infrastruktur lagt i det forslag til anlægslov, som vi har fremsat, og som jeg regner med at Folketinget om kort tid vil vedtage.
Derfor vil regeringen også afvise beslutningsforslaget om alternative investeringer i Frederikssundsfingeren.